《同张京兆九日游茅山和韵二首 其二》
明代·胡直

三君起炎汉，灵迹弥千年。仆也钦元轨，长揖问真诠。

抱一理则契，何当授九还。三君去已矣，玉佩畴将宣。

安得九华女，秘宝飒然传。孰是都不勤，坐看飞羽翰。

福地倚惝恍，丹灶抚留连。微禄焉足緤，人理难即捐。

未承慈母欢，宁论婚嫁牵。仰惭罗姑洞，俯怅陶公泉。

连镳出洞口，相嗟且停轩。归还縳尘鞅，转复忆㠝岏。

何用理幽绪，高吟云藻篇。

作者简介：（1517—1585）明江西泰和人，字正甫，号庐山。嘉靖三十五年进士。授刑部主事，官至福建按察使。少时专治古文，后从欧阳德及罗洪先学，以王守仁为宗。有《胡子衡齐》、《衡庐精舍藏稿》。